Pielikums Nr.___

pie noteikumiem “Par kārtību, 

kādā īstenojama Sabiedrības pamatkapitāla palielināšana, 

Sabiedrībai kļūstot par privātu kapitālsabiedrību”
Apstiprināts ar

2026. gada __._______ ārkārtas dalībnieku

 sapulces lēmumu Nr.__ (protokola Nr.__)
Sabiedrības ar ierobežotu atbildību “Līgatnes komunālserviss”
DALĪBNIEKU LĪGUMS

( PROJEKTS)
starp

Sabiedrības ar ierobežotu atbildību “Līgatnes komunālserviss”
esošo dalībnieku Cēsu novada pašvaldību 
un

___________________ /Topošais dalībnieks 
Dokumenta datums ir dokumenta parakstīšanas datums
Mēs, zemāk parakstījušies:

Cēsu novada pašvaldība, nodokļu maksātāja reģistrācijas kods 90000031048, turpmāk arī – Esošais dalībnieks, kuras vārdā, pamatojoties uz [pilnvarojuma pamats, amatpersona, datums, numurs], rīkojas [vārds, uzvārds, amats], no vienas puses, un 

[Izsoles uzvarētāja nosaukums / reģistrācijas numurs / juridiskā adrese], turpmāk – Topošais dalībnieks, bet pēc Sabiedrības pamatkapitāla palielināšanas reģistrācijas Latvijas Republikas Uzņēmumu reģistra komercreģistrā – Jaunais dalībnieks, no otras puses,
ja vien no konteksta neizriet citādi, turpmāk katrs saukts arī – Dalībnieks, bet kopā saukti arī – Dalībnieki, ņemot vērā, ka:

(a) ar Cēsu novada pašvaldības domes 2026. gada 12. februāra lēmumu Nr. 40 “Par privātā partnera piesaistes procesa uzsākšanu SIA “Līgatnes komunālserviss” attīstībai un konkursa nolikuma sagatavošanu” tika nolemts apstiprināt tajā ietverto priekšlikumu – piesaistīt privāto partneri SIA “Līgatnes komunālserviss”, reģistrācijas Nr. 54103099071, turpmāk – Sabiedrība, attīstībai, izmantojot pamatkapitāla palielināšanas veidu. Tāpat ar minēto lēmumu tika nolemts piesaistīt Sabiedrībai privāto partneri, palielinot pamatkapitālu ar mērķi piesaistīt kapitālu, apmaksājot kapitāla daļas ar naudu, un pilnvarot Cēsu novada pašvaldības izpilddirektori izstrādāt noteikumus par kārtību, kādā īstenojama Sabiedrības pamatkapitāla palielināšana, Sabiedrībai no publiskas kapitālsabiedrības kļūstot par privātu kapitālsabiedrību;

(b) ar Cēsu novada pašvaldības domes 2026. gada 28. maija lēmumu Nr. 232 “Par Cēsu novada pašvaldības līdzdalības saglabāšanu sabiedrībā ar ierobežotu atbildību “Līgatnes komunālserviss”” ir apstiprināts izvērtējums par Cēsu novada pašvaldības līdzdalību Sabiedrībā un pieņemts lēmums saglabāt Cēsu novada pašvaldības līdzdalību Sabiedrībā;
(c) Cēsu novada pašvaldības dome ar 2026. gada [datums] lēmumu Nr. [..] (protokols Nr. [..], [..] §) ir apstiprinājusi noteikumus par kārtību, kādā īstenojama Sabiedrības pamatkapitāla palielināšana, Sabiedrībai kļūstot par privātu kapitālsabiedrību, turpmāk – Noteikumi;

(d) ar Cēsu novada pašvaldības domes 2026. gada [datums] lēmumu Nr. [..] (protokols Nr. [..], [..] §) par izsoles uzvarētāju ir atzīts [izsoles uzvarētāja nosaukums];
(e) saskaņā ar Noteikumiem Izsoles uzvarētājs ir ieguvis tiesības noslēgt šo Dalībnieku līgumu un parakstīties uz jaunajām Sabiedrības kapitāla daļām, kā arī pienākumu veikt to apmaksu šajā Līgumā, Noteikumos un normatīvajos aktos noteiktajā kārtībā;
(f) Sabiedrība nodrošina pakalpojumu, kas ir stratēģiski svarīgs Cēsu novada pašvaldības administratīvās teritorijas attīstībai, kā arī pārvalda stratēģiski svarīgus īpašumus, tādēļ ir nepieciešams nodrošināt Esošā dalībnieka ietekmi tādu jautājumu izlemšanā, kuri var ietekmēt siltumapgādes pakalpojuma nepārtrauktību, pieejamību, drošumu un kvalitāti;
(g) Dalībnieki vēlas noteikt kārtību, kādā Topošais dalībnieks iegūst līdzdalību Sabiedrības pamatkapitālā, kā arī Dalībnieku savstarpējās tiesības un pienākumus pēc Sabiedrības pamatkapitāla palielināšanas reģistrācijas Latvijas Republikas Uzņēmumu reģistra komercreģistrā,
noslēdz šo dalībnieku līgumu, turpmāk – Līgums, paredzot turpmāk norādīto:

1. Definīcijas un interpretācija

1.1. Šajā Līgumā lietotajiem terminiem ir šāda nozīme:
1.1.1.  Sabiedrība – sabiedrība ar ierobežotu atbildību “Līgatnes komunālserviss”, reģistrācijas Nr. 54103099071.
1.1.2. Noteikumi – Cēsu novada pašvaldības domes  apstiprinātie noteikumi par kārtību, kādā īstenojama Sabiedrības pamatkapitāla palielināšana, kļūstot par privātu kapitālsabiedrību.
1.1.3. Izsole – atklāta elektroniska izsole par tiesībām piedalīties Sabiedrības pamatkapitāla palielināšanā.
1.1.4. Tiesības – vienreizējas, personiskas, neatsavināmas un neapgrūtināmas tiesības piedalīties Sabiedrības pamatkapitāla palielināšanā, noslēdzot un spēkā stājoties Līgumam, parakstīt un apmaksāt Jaunās kapitāla daļas.
1.1.5. Tiesību maksa – Izsolē nosolītā augstākā maksa par Tiesību iegūšanu.
1.1.6. Jaunās kapitāla daļas - 520 409 (pieci simti divdesmit tūkstoši četri simti deviņas) Sabiedrības jaunās kapitāla daļas ar vienas daļas nominālvērtību 1 EUR. 
1.1.7. Pamatkapitāla palielināšanas noteikumi – Sabiedrības dalībnieku sapulces apstiprinātie noteikumi par Sabiedrības pamatkapitāla palielināšanu, saskaņā ar kuriem īstenojama Sabiedrības pamatkapitāla palielināšana ar privāta kapitāla iesaisti.
1.1.8. Saistību izpildes nodrošinājums – Noteikumu un Līguma 4. nodaļas prasībām atbilstošs saistību izpildes nodrošinājums.
1.1.9.  Noslēguma datums – diena, kurā komercreģistrā reģistrēta Sabiedrības pamatkapitāla palielināšana un izmaiņas dalībnieku sastāvā.
1.2.  Ja vien no konteksta neizriet citādi, atsauces uz normatīvajiem aktiem ietver arī to grozījumus.

2. Līguma priekšmets un mērķis
2.1. Līguma mērķis ir: 

2.1.1. noteikt kārtību, kādā Topošais dalībnieks iegūst tiesības un uzņemas pienākumu pieteikties uz Jaunajām kapitāla daļām, tās pilnībā apmaksāt un kļūt par Sabiedrības dalībnieku;

2.1.2. noteikt Dalībnieku savstarpējās tiesības un pienākumus pēc Noslēguma datuma;

2.1.3. noteikt Sabiedrības korporatīvās pārvaldības, būtisko lēmumu pieņemšanas, kapitāla daļu atsavināšanas un Dalībnieku strīdu risināšanas principus.
2.2. Dalībnieki ievēro Sabiedrības darbības stratēģisko nozīmi, tādēļ šis Līgums interpretējams un piemērojams tā, lai prioritāri tiktu nodrošināta Sabiedrības sniegto pakalpojumu nepārtrauktība, pieejamība, drošums un kvalitāte, piemērojot Sabiedrisko pakalpojumu regulēšanas komisijas normatīvajos aktos noteiktajā kārtībā apstiprinātus tarifus, kas balstīti uz ekonomiski pamatotām pakalpojumu sniegšanas izmaksām. Sabiedrības darbībā tiek ievērots līdzsvars starp sabiedrības (publiskajām) interesēm un Dalībnieku ekonomiskajām interesēm, nodrošinot Sabiedrības finanšu stabilitāti, energoefektivitātes paaugstināšanu, pakalpojumu ilgtspēju un virzību uz klimatneitralitāti, kā arī labu pārvaldību un normatīvo aktu ievērošanu.
2.3. Puses vienojas, ka, kamēr Esošais dalībnieks saglabā līdzdalību Sabiedrībā, Sabiedrības darbībā kā prioritāte ir nodrošināma to pašvaldības līdzdalības pamatā esošo mērķu izpilde, kuru dēļ Esošā dalībnieka līdzdalība Sabiedrībā ir saglabāta. Sabiedrības pārvaldība, lēmumu pieņemšana, peļņas sadale, investīcijas un citu tiesību īstenošana nedrīkst apdraudēt šo mērķu izpildi, tostarp pakalpojuma nepārtrauktību, pieejamību, kvalitāti, Sabiedrības finanšu stabilitāti un normatīvo aktu ievērošanu.
3. Līguma noslēgšanas priekšnoteikumi un spēkā stāšanās
3.1. Līgumu Dalībnieki noslēdz pēc tam, kad ir iestājušies visi turpmāk minētie priekšnoteikumi:
3.1.1. Topošais dalībnieks Noteikumos noteiktajā kārtībā un termiņā ir samaksājis Tiesību maksu;

3.1.2. Cēsu novada pašvaldības dome pieņēmusi lēmumu par Izsoles rezultātu apstiprināšanu, ar kuru Topošais dalībnieks ir atzīts par Izsoles uzvarētāju;

3.1.3. Esošais dalībnieks, ievērojot Noteikumu 7.2. punktā noteikto kārtību, ir nosūtījis Topošajam dalībniekam uzaicinājumu noslēgt šo Līgumu.

3.2. Parakstot Līgumu, Dalībnieki apliecina, ka visi šā Līguma 3.1. punktā noteiktie priekšnoteikumi ir iestājušies.

3.3. Līgums ir noslēgts ar tā abpusējas parakstīšanas brīdi, bet stājas spēkā ar brīdi, kad Topošais dalībnieks ir iesniedzis Esošajam dalībniekam Saistību izpildes nodrošinājumu, kas pilnībā atbilst Noteikumu un šī Līguma 4. nodaļas prasībām.

3.4. Ja Topošais dalībnieks šā Līguma 4.1. punktā noteiktajā termiņā neiesniedz Esošajam dalībniekam Noteikumu un Līguma prasībām atbilstošu Saistību izpildes nodrošinājumu, Līgums nestājas spēkā un iestājas Noteikumu 7.5. punktā paredzētās sekas, proti, Topošais dalībnieks zaudē Tiesības, kā arī dalībai Izsolē iemaksāto drošības naudu un samaksāto Tiesību maksu, kas tiek ieskaitīta Cēsu novada pašvaldības budžetā.

3.5. Līguma parakstīšana un spēkā stāšanās pati par sevi nerada Topošajam dalībniekam Sabiedrības dalībnieka statusu.

3.6. Topošais dalībnieks iegūst Sabiedrības dalībnieka statusu ar brīdi, kad komercreģistrā tiek izdarīts ieraksts par Sabiedrības pamatkapitāla palielināšanu un attiecīgajām izmaiņām dalībnieku sastāvā.

4. Saistību izpildes nodrošinājums
4.1. Topošajam dalībniekam ir pienākums ne vēlāk kā 10 (desmit) darbdienu laikā no Līguma abpusējas parakstīšanas dienas iesniegt Esošajam dalībniekam Saistību izpildes nodrošinājumu EUR [summa] apmērā, kas pilnībā atbilst šajā nodaļā noteiktajām prasībām un Noteikumiem pievienotajai veidnei.
4.2. Saistību izpildes nodrošinājums iesniedzams kā:

4.2.1. beznosacījuma un neatsaucama pirmā pieprasījuma bankas garantija; vai

4.2.2. apdrošinātāja izsniegta garantija, ja tās saturs un izpildāmība ir līdzvērtīga bankas garantijai;
4.2.3. Jaunā dalībnieka mātes sabiedrības vai citas ar Jauno dalībnieku vienā uzņēmumu grupā ietilpstošas sabiedrības izsniegta garantija, ja šāda sabiedrība atbilst Noteikumos noteiktajiem finanšu stabilitātes un reputācijas kritērijiem un garantijas saturs ir līdzvērtīgs pirmā pieprasījuma bankas garantijai.
4.3. Nodrošinājumā paredzams, ka nodrošinājuma devējs 5 (piecu) darba dienu laikā izmaksā pieprasīto summu Esošajam dalībniekam bezstrīdus kārtībā pēc pirmā rakstiskā pieprasījuma, neizvirzot iebildumus par pamatattiecībām starp Dalībniekiem un nepieprasot pieprasījuma pamatojumu.
4.4. Nodrošinājumam jābūt spēkā no tā iesniegšanas dienas līdz dienai, kas ir vismaz 10 (desmit) darba dienas pēc Noslēguma datuma.

4.5. Esošajam dalībniekam ir tiesības realizēt nodrošinājumu pilnā apmērā, vai daļēji, ja Topošais dalībnieks:

4.5.1. neiesniedz Sabiedrības valdei pieteikumu uz Jaunajām kapitāla daļām Pamatkapitāla palielināšanas noteikumos noteiktajā kārtībā un termiņā;
4.5.2. prettiesiskas darbības vai bezdarbības dēļ tiek būtiski kavēta vai ir neiespējama Sabiedrības pamatkapitāla palielināšanas reģistrācija;

4.5.3. Topošais dalībnieks sniedzis nepatiesus apliecinājumus vai garantijas, kas Esošajam dalībniekam Līguma noslēgšanas brīdī nebija zināmas un kas ir būtiskas Sabiedrības pamatkapitāla palielināšanas tiesiskai īstenošanai;

4.5.4. Topošais dalībnieks nepilda citas būtiskas šajā Līgumā noteiktās saistības, kā rezultātā Sabiedrības pamatkapitāla palielināšanas realizācija nav iespējama.

4.6. Jebkura šā Līguma 4.5. punktā minētā apstākļa iestāšanās ir uzskatāma par būtisku šā Līguma pārkāpumu un dod Esošajam dalībniekam tiesības izmantot Saistību izpildes nodrošinājumu un vienpusēji atkāpties no šā Līguma, par to rakstveidā paziņojot Topošajam dalībniekam. 
4.7. Atkāpšanās no Līguma neierobežo Esošā dalībnieka un/vai Sabiedrības tiesības prasīt tiešo zaudējumu atlīdzību šajā Līgumā un normatīvajos aktos noteiktajā kārtībā par summu, kas pārsniedz ar Saistību izpildes nodrošinājumu nodrošināto summu.
5. Turpmākās darbības pēc Līguma spēkā stāšanās

5.1. Pēc Līguma spēkā stāšanās Sabiedrības valde, bez nepamatotas kavēšanās, sasauc Sabiedrības dalībnieku sapulci, lai lemtu par Sabiedrības Pamatkapitāla palielināšanas noteikumu apstiprināšanu.

5.2. Esošais dalībnieks apņemas nodrošināt, ka šā Līguma 5.1. punktā minētajā dalībnieku sapulcē tiek pieņemts lēmums par Sabiedrības pamatkapitāla palielināšanas noteikumu apstiprināšanu redakcijā, kas pievienota šā Līguma pielikumā.
5.3. Atkāpes no Līguma pielikumā pievienotā pamatkapitāla palielināšanas noteikumu projekta pieļaujamas tikai:

5.3.1. ar abu Dalībnieku iepriekšēju rakstveida vienošanos; vai

5.3.2. ciktāl tās objektīvi nepieciešamas tehnisku kļūdu labošanai, dokumentu rekvizītu, datumu, numuru un citu datu precizēšanai, atbilstības nodrošināšanai normatīvo aktu prasībām vai Uzņēmumu reģistra pamatotu prasību izpildei, nemainot Dalībnieku sākotnēji saskaņoto darījuma tiesisko un ekonomisko būtību.
5.4. Sabiedrības valde ne vēlāk kā nākamajā darbdienā pēc Sabiedrības dalībnieku sapulces lēmuma par Pamatkapitāla palielināšanas noteikumu apstiprināšanu pieņemšanas nosūta Topošajam dalībniekam rakstveida paziņojumu uz šajā Līgumā norādīto elektroniskā pasta adresi. Paziņojumam pievienojams Pamatkapitāla palielināšanas noteikumu noraksts un norādāms Sabiedrības norēķinu konts, uz kuru veicama Jauno kapitāla daļu nominālvērtības samaksa.
5.5. Esošais dalībnieks apliecina un neatsaucami apņemas neizmantot tam saskaņā ar piemērojamajiem normatīvajiem aktiem, tostarp Komerclikumu, piekrītošās pirmtiesības uz Jaunajām kapitāla daļām, ciktāl tas nepieciešams, lai visas Jaunās kapitāla daļas saskaņā ar šo Līgumu, Noteikumiem un Pamatkapitāla palielināšanas noteikumiem iegūtu Topošais dalībnieks.

6. Pieteikšanās uz jaunajām kapitāla daļām un to apmaksa

6.1. Topošais dalībnieks, saņemot Līguma 5.4. punktā minēto paziņojumu, Pamatkapitāla palielināšanas noteikumos noteiktajā termiņā iesniedz Sabiedrības valdei pieteikumu par Jauno kapitāla daļu iegādi. Topošais dalībnieks pieteikumu noformē atbilstoši Komerclikuma prasībām. 

6.2. Topošajam dalībniekam nav tiesību:
6.2.1.  pieteikties tikai uz daļu no Jaunajām kapitāla daļām;
6.2.2. izvirzīt jebkādus nosacījumus, atrunas vai iebildumus attiecībā uz pieteikšanos uz Jaunajām kapitāla daļām, kas neatbilst Noteikumiem, šim Līgumam, vai Pamatkapitāla palielināšanas noteikumiem;
6.2.3. bez tiesiska pamata, vienpusēji atteikties no pieteikšanās uz Jaunajām kapitāla daļām.
6.3.  Topošais dalībnieks apņemas Pamatkapitāla palielināšanas noteikumos un šajā Līgumā noteiktajā termiņā un kārtībā pilnā apmērā apmaksāt visu Jauno kapitāla daļu nominālvērtību.
6.4. Daļēja parakstīšanās uz Jaunajām kapitāla daļām vai daļēja to apmaksa nav pieļaujama un uzskatāma par būtisku šā Līguma pārkāpumu.
6.5. Topošais dalībnieks veic šajā nodaļā paredzētos maksājumus tikai euro valūtā uz Sabiedrības norēķinu kontu, kas norādīts Sabiedrības valdes paziņojumā, maksājuma mērķī norādot: “SIA “Līgatnes komunālserviss” pamatkapitāla palielināšana”.

6.6. Jaunās kapitāla daļas uzskatāmas par pilnībā apmaksātām ar brīdi, kad visa Pamatkapitāla palielināšanas noteikumos paredzētā summa pilnā apmērā ir ieskaitīta Sabiedrības norēķinu kontā.
6.7. Ja Topošais dalībnieks Pamatkapitāla palielināšanas noteikumos noteiktajā termiņā pilnā apmērā neapmaksā parakstītās Jaunās kapitāla daļas, Sabiedrības valde par to rakstveidā paziņo Topošajam dalībniekam. Paziņojumā Sabiedrības valde nosaka atkārtotu Jauno kapitāla daļu pilnas apmaksas termiņu, kas nav īsāks par 15 (piecpadsmit) dienām un nav garāks par 30 (trīsdesmit) dienām no paziņojuma nosūtīšanas dienas.
6.8. Ja Topošais dalībnieks Pamatkapitāla palielināšanas noteikumos vai šajā Līgumā noteiktajā termiņā un kārtībā neiesniedz pieteikumu uz Jaunajām kapitāla daļām, vai neveic Jauno kapitāla daļu nominālvērtības pilnīgu apmaksu, tai skaitā šā Līguma 6.7. punktā noteiktajā atkārtotajā termiņā, Topošais dalībnieks zaudē tiesības piedalīties Sabiedrības pamatkapitāla palielināšanā, kā arī tam netiek atmaksāta dalībai Izsolē iemaksātā drošības nauda un samaksātā Tiesību maksa, kas ieskaitāma Cēsu novada pašvaldības budžetā. Šādā gadījumā Esošajam dalībniekam ir tiesības realizēt arī Saistību izpildes nodrošinājumu.
6.9. Ja iestājas šā Līguma 6.8. punktā minētie apstākļi, Esošajam dalībniekam ir tiesības ar vienpusēju rakstveida paziņojumu atkāpties no Līguma. Šādā gadījumā Līgums uzskatāms par izbeigtu ar paziņojuma nosūtīšanas brīdi, saglabājot spēkā noteikumus par konfidencialitāti, zaudējumu atlīdzību, strīdu izšķiršanu un citus noteikumus, kuri pēc savas būtības piemērojami arī pēc Līguma izbeigšanas

7. Darbības pēc Jauno kapitāla daļu apmaksas un pamatkapitāla palielināšanas reģistrācija
7.1. Pēc tam, kad Topošais dalībnieks ir pilnībā apmaksājis Jaunās kapitāla daļas, Sabiedrības valde Pamatkapitāla palielināšanas noteikumos noteiktajā termiņā sasauc tās privātās kapitālsabiedrības dalībnieku sapulci, kura izveidosies Sabiedrības pamatkapitāla palielināšanas rezultātā, lai apstiprinātu Sabiedrības statūtus šā Līguma pielikumā pievienotajā redakcijā un veiktu citas normatīvajos aktos paredzētās darbības.

7.2. Topošais dalībnieks apņemas piedalīties šā Līguma 7.1. punktā minētajā Sabiedrības dalībnieku sapulcē, un balsot par Sabiedrības statūtu apstiprināšanu redakcijā, kas pievienota šā Līguma pielikumā.
7.3. Atkāpes no šā Līguma pielikumā pievienotā Sabiedrības jauno statūtu projekta pieļaujamas tikai:
7.3.1. ar abu Pušu vienbalsīgu lēmumu, kas fiksēts dalībnieku sapulces protokolā;

7.3.2. ciktāl tās objektīvi nepieciešamas tehnisku kļūdu labošanai, dokumentu rekvizītu, datumu, numuru un citu individualizējošu datu precizēšanai, atbilstības nodrošināšanai normatīvajiem aktiem vai Uzņēmumu reģistra pamatotu prasību izpildei, nemainot Dalībnieku sākotnēji saskaņoto darījuma tiesisko un ekonomisko būtību.
7.4. Topošais dalībnieks un Esošais dalībnieks apņemas bez nepamatotas kavēšanās parakstīt visus dokumentus un veikt visas no tiem atkarīgās darbības, kas ir saprātīgi nepieciešamas Sabiedrības pamatkapitāla palielināšanas pabeigšanai un attiecīgo izmaiņu reģistrācijai komercreģistrā.

7.5. Pēc tam, kad pieņemti visi nepieciešamie Sabiedrības dalībnieku sapulces lēmumi un sagatavoti visi reģistrācijai nepieciešamie dokumenti, Sabiedrības valde bez nepamatotas kavēšanās nodrošina dokumentu iesniegšanu Latvijas Republikas Uzņēmumu reģistrā.

7.6. Ja Uzņēmumu reģistrs pieprasa precizēt izmaiņu reģistrācijai nepieciešamos dokumentus, statūtus, statūtu grozījumus, statūtu jauno redakciju vai citus ar pamatkapitāla palielināšanu saistītos dokumentus, Dalībnieki apņemas savstarpēji sadarboties un bez nepamatotas kavēšanās veikt nepieciešamos precizējumus.
7.7. Ja Topošais dalībnieks neparaksta dokumentus vai neveic citas darbības, kas ir nepieciešamas Sabiedrības pamatkapitāla palielināšanas pabeigšanai un reģistrācijai komercreģistrā, iestājas sekas, kas noteiktas Līguma 6.8. punktā.
7.8. Dalībnieki apliecina, ka Līguma pielikumos pievienotie Pamatkapitāla palielināšanas noteikumu projekts, Statūtu grozījumu projekts un Statūtu jaunā redakcija ir savstarpēji saskaņoti un veido vienotu darījuma dokumentu kopumu.

7.9. Ar Noslēguma datumu Topošais dalībnieks kļūst par Sabiedrības dalībnieku, un no šā brīža Dalībnieku savstarpējās tiesības un pienākumi attiecībā uz Sabiedrības pārvaldību, lēmumu pieņemšanu un dalībnieku savstarpējām attiecībām īstenojami saskaņā ar šo Līgumu, Sabiedrības statūtiem un piemērojamajiem normatīvajiem aktiem.

8. Sabiedrības kapitāla struktūra un Līguma piemērošanas tvērums

8.1. Pēc Sabiedrības pamatkapitāla palielināšanas Dalībniekiem piederošo kapitāldaļu skaits un procentuālais sadalījums:

	Nosaukums
	Kapitāla daļu skaits
	Īpašumtiesību procentuālais sadalījums

	Cēsu novada pašvaldība
	500 000
	49%

	Jaunais dalībnieks [Nosaukums]
	520 409
	51%


8.2. Pēc pamatkapitāla palielināšanas Sabiedrības pamatkapitāls ir EUR 1 020 409,00 (viens miljons divdesmit tūkstoši četri simti deviņi euro), kas sadalīts 1 020 409 (viens miljons divdesmit tūkstoši četri simti deviņās) kapitāla daļās, ar vienas daļas nominālvērtību EUR 1 (viens euro).

8.3. Katra kapitāla daļa dod tās īpašniekam vienu balsi Sabiedrības dalībnieku sapulcē, ja vien piemērojamie normatīvie akti vai Sabiedrības statūti neparedz citādi.

8.4.  Puses apliecina, ka šajā nodaļā noteiktais kapitāla daļu sadalījums ir šā Līguma pamatā esošās darījuma struktūras būtiska sastāvdaļa, un jebkuras izmaiņas tajā pieļaujamas tikai šajā Līgumā, Sabiedrības statūtos un normatīvajos aktos paredzētajā kārtībā. 

8.5. Līguma 8.1.punktā norādītās kapitāldaļas veido visu Sabiedrības pamatkapitālu. Šis Līgums ir attiecināms uz visām Sabiedrības kapitāldaļām un visām Sabiedrības kapitāldaļām, kuras Dalībnieki var iegūt nākotnē.
8.6. Ievērojot Noteikumu 2.10. punktu, Puses vienojas par šādu kārtību pamatkapitāla palielināšanai nākotnē:

8.6.1. Cēsu novada pašvaldības domei pieņemot lēmumu par tās pamatlīdzekļu (piemēram, inženiertīklu, apkures katlu vai citas kritiskās infrastruktūras) mantisko ieguldīšanu Sabiedrībā, Jaunajam dalībniekam ir neatsaucams pienākums atbalstīt šādu pamatkapitāla palielināšanu, ja mantiskā ieguldījuma priekšmets atbilst Noteikumu 2.10. punktā un Līgumā noteiktajiem kritērijiem;

8.6.2. Lai saglabātu Līguma 8.1. punktā noteikto dalības proporciju (51%), Jaunajam dalībniekam ir pienākums vienlaicīgi ar Esošā dalībnieka mantisko ieguldījumu veikt proporcionālu naudas ieguldījumu Sabiedrības pamatkapitālā, kura apmērs tiek aprēķināts pēc formulas: I = (M / 0,49) * 0,51, kur:

I - Jaunā dalībnieka (investora) veicamais naudas ieguldījums;

M - Esošā dalībnieka (pašvaldības) veiktā mantiskā ieguldījuma tirgus vērtība, kuru noteicis neatkarīgs sertificēts vērtētājs.
8.6.3. Jaunā dalībnieka ieguldījuma apmēram ir jābūt tādam, lai pēc pamatkapitāla palielināšanas reģistrācijas komercreģistrā tiktu pilnībā saglabāta kontroles proporcija – 51% Jaunajam dalībniekam un 49% Esošajam dalībniekam.

8.7. Ja Jaunais dalībnieks nespēj vai atsakās veikt Līguma 8.6.2. punktā minēto proporcionālo ieguldījumu pamatkapitāla palielināšanas noteikumu izvirzītajā termiņā un kārtībā, Esošajam dalībniekam ir tiesības veikt savu ieguldījumu vienpusēji, attiecīgi palielinot savu daļu skaitu un samazinot Jaunā dalībnieka procentuālo līdzdalību. Ja Jaunais dalībnieks nespēj vai atsakās veikt Līguma 8.6.2. punktā minēto proporcionālo ieguldījumu pamatkapitāla palielināšanas noteikumu izvirzītajā termiņā un kārtībā, tas uzskatāms par būtisku Līguma pārkāpumu, un var būt pamats Līguma 16. nodaļā minēto tiesību izmantošanai. 
9. Sabiedrības darbības pamatprincipi
9.1. Dalībnieki vienojas, ka Sabiedrības darbības mērķi, principi un noteikumi ir noteikti šajā Līgumā un Sabiedrības Statūtos. Sabiedrība darbojas uz komerciāliem pamatiem, ievērojot ilgtspējīgas attīstības, saimnieciskās lietderības un pienācīgas rūpības principus.

9.2. Sabiedrības darbības mērķis ir nodrošināt ekonomiski pamatotu peļņu, efektīvu tai piederošo aktīvu pārvaldību un Sabiedrības vērtības pieaugumu, ciktāl tas nav pretrunā ar šīs nodaļas 9.3. punktā noteikto.

9.3. Esošā dalībnieka līdzdalība Sabiedrībā ir balstīta uz nepieciešamību nodrošināt Cēsu novada pašvaldības autonomo funkciju izpildei būtiskus un stratēģiski nozīmīgus pakalpojumus un pārvaldīt šo pakalpojumu nodrošināšanai nepieciešamos stratēģiski svarīgos īpašumus. Kamēr Esošais dalībnieks saglabā līdzdalību Sabiedrībā, Sabiedrības darbība organizējama atbilstoši minētajam mērķim, prioritāri nodrošinot pakalpojumu nepārtrauktību, kvalitāti, drošību un pieejamību, piemērojot Sabiedrisko pakalpojumu regulēšanas komisijas normatīvajos aktos noteiktajā kārtībā apstiprinātus tarifus, kas balstīti uz ekonomiski pamatotām pakalpojumu sniegšanas izmaksām. Dalībnieki apņemas nodrošināt taisnīgu līdzsvaru starp sabiedrības (publiskajām) interesēm un Sabiedrības ekonomiski pamatotu peļņu.

9.4. Sabiedrības komercdarbība un attīstības lēmumi nedrīkst apdraudēt Līguma 9.3. punktā noteikto pienākumu izpildi.

9.5. Dalībnieki īsteno savas Dalībnieku tiesības un pienākumus tādā veidā, lai:

9.5.1. Sabiedrība tiktu vadīta ar pienācīgu rūpību un profesionālu atbildību;

9.5.2. Sabiedrība darbotos saskaņā ar stabiliem un caurskatāmiem finanšu principiem;

9.5.3. tiktu ievērots līdzsvars starp Sabiedrības komerciālajiem mērķiem un Līguma 9.3. punktā noteikto pienākumu izpildi.

9.6. Sabiedrības komercdarbības veidi ir noteikti Statūtos. Sabiedrības pamatdarbības virziens ir Izsoles noteikumu 1.5. punktā noteiktā stratēģiski svarīgā sabiedriskā pakalpojuma sniegšana: tvaika piegāde un gaisa kondicionēšana (siltumapgāde). Jauni Sabiedrības darbības virzieni (NACE kodi) var tikt uzsākti tikai ar vienbalsīgu (100% balsu) Dalībnieku sapulces lēmumu, par kuru iepriekš ir pieņemts attiecīgs Cēsu novada pašvaldības domes lēmums.
9.7. Jauni Sabiedrības komercdarbības virzieni var tikt uzsākti ar Dalībnieku vienbalsīgu lēmumu, ievērojot, ka tie nedrīkst mazināt Sabiedrības spēju pildīt Līguma 9.3. punktā noteiktos pienākumus. Neviens Dalībnieks nav tiesīgs vienpusēji atteikties no Līguma 9.3. punktā noteikto pienākumu izpildes vai pieņemt lēmumu par Noteikumu 1.5. punktā noteiktā stratēģiski svarīgā pakalpojuma (siltumapgāde) sniegšanas izbeigšanu vai būtisku ierobežošanu; šādi lēmumi ir pieņemami tikai vienbalsīgi (100% balsu). Jebkura rīcība vai jauni komercdarbības virzieni nekādā veidā nedrīkst mazināt Sabiedrības spēju nodrošināt stratēģiski nozīmīga pakalpojuma nepārtrauktību, pieejamību un kvalitāti.
9.8. Ja starp Dalībniekiem rodas interpretācijas neskaidrības attiecībā uz Sabiedrības komerciālajiem mērķiem un Līguma 9.3. punktā noteikto pienākumu izpildi, priekšroka dodama sabiedrības interesēm, un Sabiedrības pienākumam nodrošināt stratēģiski nozīmīgos pakalpojumus.

10. Sabiedrības pārvaldes institūcijas 
10.1. Sabiedrības pārvaldes institūcijas ir Dalībnieku sapulce un Valde.

10.2. Sabiedrības augstākā pārvaldes institūcija ir Dalībnieku sapulce.
11. Sabiedrības izpildinstitūcija
11.1. Sabiedrības izpildinstitūcija – valde – tiek nodibināta, iecelta un atcelta kārtībā, kādu nosaka Komerclikums.
11.2. Sabiedrības valde sastāv no 3 (trim) valdes locekļiem, no kuriem 2 (divus) kandidātus izvirza Jaunais dalībnieks un 1 (vienu) kandidātu izvirza Esošais dalībnieks. No valdes locekļu vidus tiek ievēlēts valdes priekšsēdētājs. Valdes lēmumi tiek pieņemti ar balsu vairākumu, balsīm sadaloties vienādi, izšķirošā ir valdes priekšsēdētāja balss.

11.3. Valdes locekļi pārstāv Sabiedrību kopīgi. Valde ir tiesīga ar visu valdes locekļu vienbalsīgu lēmumu noteikt, ka atsevišķos gadījumos vai attiecībā uz noteiktu darījumu Sabiedrību ir tiesīgs pārstāvēt viens valdes loceklis atsevišķi
11.4. Puses apņemas īstenot savas dalībnieku tiesības tā, lai Sabiedrības valdē tiktu ievēlēts viens Esošā dalībnieka izvirzīts kandidāts un divi Jaunā dalībnieka izvirzīti kandidāti, ciktāl attiecīgie kandidāti atbilst piemērojamo normatīvo aktu, Sabiedrības statūtu un attiecīgajam amatam noteiktajām prasībām. Visiem valdes locekļu kandidātiem jāatbilst objektīviem profesionālās kompetences, reputācijas un pieredzes kritērijiem, kas nepieciešami Sabiedrības darbības jomai, stratēģiski nozīmīgo pakalpojumu nodrošināšanai un valdes locekļa pienākumu pienācīgai izpildei. Jaunais dalībnieks var izteikt pamatotus rakstveida iebildumus par Esošā dalībnieka izvirzīto kandidātu tikai tad, ja pastāv objektīvi pierādāmi apstākļi, kas liedz kandidātam pildīt valdes locekļa pienākumus vai rada būtisku risku Sabiedrības pārvaldībai, reputācijai vai stratēģiski nozīmīgo pakalpojumu nodrošināšanai.

11.5. Ja kāds no izvirzītajiem kandidātiem neatbilst normatīvajos aktos vai Sabiedrības statūtos noteiktajām prasībām vai pastāv citi tiesiski šķēršļi viņa ievēlēšanai amatā, attiecīgajam Dalībniekam ir pienākums saprātīgā termiņā izvirzīt citu kandidātu.

11.6. Valdes locekļiem ir tiesības uz atlīdzību.
11.7.  Valdei ir nepieciešama iepriekšēja Dalībnieku sapulces piekrišana šādu jautājumu izlemšanai:

11.7.1. nekustamo īpašumu iegūšana, atsavināšana vai apgrūtināšana ar lietu tiesībām;

11.7.2. darījumu, kuru summa pārsniedz EUR 500 000,00 (pieci simti tūkstoši euro, 00 centi), neieskaitot pievienotās vērtības nodokli, slēgšanai. Šajā punktā noteiktā gadījumā dalībniekiem ir tiesības pieņemt lēmumus bez dalībnieku sapulces sasaukšanas. Ja Sabiedrība slēdz darījumu ar Cēsu novada pašvaldību, tad darījuma slēgšanai nav nepieciešama atsevišķa iepriekšēja dalībnieku (dalībnieku sapulces) piekrišana, neatkarīgi no slēdzamā darījuma summas.

11.7.3. uzņēmuma iegūšana vai atsavināšana;

11.7.4. konkrētu darbības veidu pārtraukšana un jaunu darbības veidu uzsākšana;

11.7.5. Sabiedrības gada budžeta, kapitālieguldījumu plāna vai vidēja termiņa attīstības stratēģijas apstiprināšanai vai būtiskai grozīšanai;
11.7.6. tādu lēmumu pieņemšanai, kas var būtiski ietekmēt Sabiedrības spēju nodrošināt siltumapgādes pakalpojuma nepārtrauktību, pieejamību vai kvalitāti.
11.7.7. citu normatīvajos aktos, šajā Līgumā vai Sabiedrības statūtos noteiktu jautājumu izlemšanu.

11.8. Valdei nav nepieciešama dalībnieku sapulces piekrišana tādu jautājumu izlemšanai, kas jau ir ietverti apstiprinātajā Sabiedrības budžetā vai investīciju plānā.

11.9.  Pamatojoties uz dalībnieku sapulces lēmumu, Sabiedrība ir tiesīga izdot prokūru atsevišķu darījumu vai noteikta veida darījumu slēgšanai, piešķirot prokūristam tiesības šādu darījumu ietvaros pārstāvēt Sabiedrību vienpersoniski.

12. Dalībnieku sapulce
12.1. Dalībnieku sapulce ir lemttiesīga, ja tajā piedalās visi Dalībnieki.
12.2. Ja pienācīgā kārtībā sasauktā dalībnieku sapulce nav lemttiesīga tāpēc, ka tajā nepiedalās visi Dalībnieki, atkārtoti sasauktā sapulce ar to pašu darba kārtību ir lemttiesīga neatkarīgi no tajā pārstāvēto balsu skaita, izņemot Līguma 12.4. punktā noteiktos gadījumus.

12.3. Ja šajā Līgumā, Sabiedrības statūtos vai piemērojamajos normatīvajos aktos nav noteikts citādi, dalībnieku sapulces lēmums ir pieņemts, ja par to nodots vairāk nekā puse no dalībnieku sapulcē pārstāvētajām balsīm.

12.4. Dalībnieku sapulces lēmums ir pieņemts tikai tad, ja par to nodotas 100% no visu Dalībnieku balsīm, ja lēmums tiek pieņemts par:

12.4.1. konkrētu darbības veidu pārtraukšanu vai jaunu darbības veidu uzsākšanu;

12.4.2. stratēģiski svarīgo pakalpojumu sniegšanas būtisku ierobežošanu vai izbeigšanu, vai citiem jautājumiem, kas var ietekmēt sabiedrībai nozīmīgā pakalpojuma nodrošināšanu;

12.4.3. stratēģiski svarīgu nekustamo īpašumu vai citu Sabiedrības pamatdarbības nodrošināšanai būtisku aktīvu iegūšanu, atsavināšanu vai apgrūtināšanu ar lietu tiesībām;

12.4.4. darījumu slēgšanu, kuru summa pārsniedz EUR 500 000,00 (pieci simti tūkstoši euro un 00 centi), neieskaitot pievienotās vērtības nodokli;
12.4.5. Esošā dalībnieka līdzdalības iegūšanu, saglabāšanu, palielināšanu, samazināšanu vai izbeigšanu Sabiedrībā;

12.4.6. Esošā dalībnieka izšķirošās ietekmes iegūšanu vai izbeigšanu Sabiedrībā;

12.4.7. Sabiedrības līdzdalības iegūšanu citās kapitālsabiedrībās, tās palielināšanu, samazināšanu, saglabāšanu vai izbeigšanu, kā arī izšķirošās ietekmes iegūšanu vai izbeigšanu tajās;

12.4.8. Sabiedrības reorganizāciju, pārveidošanu, sadalīšanu, apvienošanu vai likvidāciju;

12.4.9. izmaiņām noteiktajos Sabiedrības vispārējos stratēģiskajos mērķos;

12.4.10. Sabiedrības pamatkapitāla palielināšanu, kā arī jebkuru citu lēmumu, kura izpilde paredz Cēsu novada pašvaldības finanšu līdzekļu, mantas vai citu resursu ieguldīšanu Sabiedrībā;

12.4.11. citiem jautājumiem, kuri saskaņā ar normatīvajiem aktiem, šo Līgumu vai Sabiedrības statūtiem izlemjami vienbalsīgi;

12.5.  Jautājumos, kas minēti šā Līguma 12.4.5.–12.4.11. apakšpunktā, Esošais dalībnieks nav tiesīgs balsot par, dot piekrišanu, atbalstīt vai citādi veicināt dalībnieku sapulces lēmuma pieņemšanu, ja iepriekš nav pieņemts attiecīgs Cēsu novada pašvaldības domes lēmums vai saņemts nepieciešamais saskaņojums.

12.6. Jaunais dalībnieks apņemas atturēties no tādas rīcības, kas var apdraudēt Sabiedrības sniegtā stratēģiski svarīgā pakalpojuma nepārtrauktību, pieejamību, kvalitāti un Sabiedrības finansiālo stabilitāti.
13. Dalībnieku tiesības un pienākumi
13.1. Katrs Dalībnieks īsteno savas tiesības un izpilda savus pienākumus labā ticībā, rūpīgi un kā krietns un rūpīgs saimnieks, ievērojot normatīvos aktus, šo Līgumu, Sabiedrības statūtus, Sabiedrības vispārējos stratēģiskos mērķus un nepieciešamību nodrošināt Sabiedrības sniegto pakalpojumu nepārtrauktību, pieejamību, kvalitāti, finanšu stabilitāti un labu pārvaldību.
13.1.1. Dalībnieki atzīst, ka “krietna un rūpīga saimnieka” definīcijas tvērums  ir Līguma pamats un tas ietver prasību pēc nevainojamas Dalībnieka reputācijas un profesionālās integritātes. Reputācijas risks nav uzskatāms par subjektīvu viedokli, bet gan par objektīvu un pamatotu vērtējumu par Dalībnieka atbilstību minētajam principam, kas tieši ietekmē Sabiedrības spēju nodrošināt stratēģiski svarīgos pakalpojumus un saglabāt publisko uzticamību.
13.2. Dalībnieki savas tiesības Sabiedrībā īsteno tā, lai netiktu apdraudēta Esošā dalībnieka līdzdalības mērķu sasniegšana, Sabiedrības darbības stabilitāte, normatīvo aktu ievērošana un Sabiedrības spēja pildīt tai noteiktos uzdevumus.

13.3.  Katram Dalībniekam ir tiesības saņemt no valdes pilnīgu, patiesu un savlaicīgu informāciju par Sabiedrības darbību, finanšu stāvokli, saistībām, būtiskiem darījumiem, attīstības plāniem un citiem jautājumiem, kas saistīti ar Dalībnieka tiesību izlietošanu Sabiedrībā.

13.4. Katram Dalībniekam ir tiesības iepazīties ar Sabiedrības dokumentiem, ciktāl to pieļauj normatīvie akti un tas nepieciešams Dalībnieka tiesību un pienākumu īstenošanai.

13.5. Katrs Dalībnieks apņemas savlaicīgi informēt otru Dalībnieku par apstākļiem, kas tam kļuvuši zināmi un var būtiski ietekmēt Sabiedrības darbību, finanšu stabilitāti, reputāciju, normatīvo aktu ievērošanu vai šā Līguma izpildi.

13.6. Dalībnieks nav tiesīgs izmantot savu stāvokli Sabiedrībā, lai panāktu sev vai ar to saistītai personai nepamatotas priekšrocības.
13.7. Dalībnieks nav tiesīgs bez tiesiska pamata vai attiecīga Sabiedrības kompetentas institūcijas lēmuma lietot Sabiedrības mantu, finanšu līdzekļus, informāciju vai citus resursus savām vai trešo personu interesēm.

13.8. Katrs Dalībnieks ir atbildīgs par zaudējumiem, kurus tas ar savu prettiesisku rīcību vai šā Līguma pārkāpumu nodarījis Sabiedrībai vai otram Dalībniekam, ciktāl normatīvie akti vai šis Līgums neparedz citādi.

13.9. Neviens Dalībnieks neatbild par otra Dalībnieka saistībām, un neviens Dalībnieks neatbild par Sabiedrības saistībām, izņemot normatīvajos aktos vai šajā Līgumā tieši paredzētos gadījumus.

13.10. Esošais dalībnieks īsteno savas dalībnieka tiesības Sabiedrībā, ievērojot Cēsu novada pašvaldības domes lēmumus, publiskas personas līdzdalības mērķus un citus pašvaldībai saistošos ārējos un iekšējos normatīvos aktus.

13.11. Jaunais dalībnieks, īstenojot savas dalībnieka tiesības, ievēro, ka Sabiedrība nodrošina pakalpojumu, kas ir stratēģiski svarīgs Cēsu novada pašvaldības administratīvās teritorijas attīstībai un pārvalda šo pakalpojumu nodrošināšanai nepieciešamos stratēģiski svarīgos īpašumus, un atturas no tādas rīcības, kas var apdraudēt šā pakalpojuma nepārtrauktību, pieejamību, kvalitāti vai Sabiedrības finanšu stabilitāti.

13.12. Dalībnieki sadarbojas, lai nodrošinātu Sabiedrības vidēja termiņa attīstības stratēģijas, gada budžeta, kapitālieguldījumu jeb investīciju plāna un citu būtisku plānošanas dokumentu savlaicīgu sagatavošanu, izskatīšanu, apstiprināšanu un izpildi. Kapitālieguldījumu plānā norāda vismaz plānoto ieguldījumu objektus, finansējuma avotus, īstenošanas termiņus, paredzamo ietekmi uz pakalpojumu kvalitāti un pieejamību, kā arī plānoto ietekmi uz Sabiedrības finanšu rādītājiem.
13.13. Katram Dalībniekam ir tiesības jebkurā laikā ierosināt Sabiedrības ārkārtas revīziju vai auditu, piesaistot neatkarīgu, sertificētu revidentu vai auditoru, par to rakstveidā paziņojot Sabiedrības valdei un otram Dalībniekam vismaz 10 (desmit) darba dienas iepriekš. Sabiedrības valdei ir pienākums nodrošināt revidentam vai auditoram piekļuvi visiem nepieciešamajiem dokumentiem un informācijai. Ārkārtas revīzijas vai audita izmaksas sedz Dalībnieks, kurš to ierosinājis, izņemot gadījumus, kad revīzijas rezultātā tiek konstatēti būtiski normatīvo aktu, Sabiedrības statūtu vai šā Līguma pārkāpumi Sabiedrības darbībā vai pārvaldes institūciju rīcībā - šādā gadījumā pamatotus un dokumentāli apliecinātus revīzijas izdevumus sedz Sabiedrība.
13.14. Dalībniekiem ir arī citas normatīvajos aktos noteiktas tiesības un pienākumi.
13.15. Jaunais dalībnieks 12 (divpadsmit) mēnešus no Noslēguma datuma neīsteno un neatbalsta tādus lēmumus, kuru vienīgais vai galvenais mērķis ir nepamatoti pasliktināt darbinieku tiesisko vai sociālo stāvokli. Šis ierobežojums neattiecas uz komerciāli un operacionāli pamatotiem restrukturizācijas pasākumiem, kas nepieciešami normālai Sabiedrības darbībai, finanšu stabilitātei, darba disciplīnai vai normatīvo aktu ievērošanai.

14. Kapitāla daļu apgrūtināšana
14.1. No Līguma parakstīšanas un spēkā stāšanās brīža neviens Dalībnieks bez otra Dalībnieka iepriekšējas rakstveida piekrišanas nav tiesīgs ieķīlāt, apgrūtināt vai citādi ierobežot tam piederošās Sabiedrības kapitāla daļas vai ar tām saistītās tiesības. 
14.2. Jebkura kapitāla daļu apgrūtināšana, kas veikta, pārkāpjot šā Līguma 14.1. punktu, uzskatāma par būtisku šā Līguma pārkāpumu.

15. Kapitāla daļu atsavināšana
15.1. Katram Dalībniekam ir tiesības atsavināt tam piederošās Sabiedrības kapitāla daļas tikai šajā Līgumā, Sabiedrības statūtos un piemērojamajos normatīvajos aktos noteiktajā kārtībā.

15.2. Dalībnieki vienojas, ka šīs nodaļas mērķis ir nodrošināt Sabiedrības dalībnieku sastāva stabilitāti, aizsargāt Esošo dalībnieku kā mazākuma dalībnieku, nepieļaut tādu kontroles maiņu vai dalībnieku sastāva maiņu, kas varētu apdraudēt Sabiedrības darbības nepārtrauktību, pakalpojuma kvalitāti, Sabiedrības finanšu stabilitāti, normatīvo aktu ievērošanu, pašvaldības līdzdalības mērķu izpildi.
15.3. Dalībnieki apliecina, ka šajā Līgumā noteiktais kapitāla daļu sadalījums un līdzdalības modelis ir būtisks šā Līguma pamats, un jebkādas izmaiņas tajā pieļaujamas tikai šajā Līgumā, Sabiedrības statūtos un normatīvajos aktos noteiktajā kārtībā.

15.4. Par kapitāla daļu atsavināšanu šīs nodaļas izpratnē uzskatāma kapitāla daļu pārdošana, dāvināšana, maiņa, ieguldīšana citas personas kapitālā, kā arī jebkura cita tiesiska darbība vai savstarpēji saistītu darbību kopums, kura rezultātā kapitāla daļas vai ar tām saistītā kontrole pilnībā vai daļēji pāriet citai personai.

15.5. Neviens Dalībnieks nav tiesīgs atsavināt tikai daļu no sev piederošajām Sabiedrības kapitāla daļām. Katrs Dalībnieks tam piederošās Sabiedrības kapitāla daļas ir tiesīgs atsavināt tikai pilnā apjomā kā vienotu paketi, ja vien Dalībnieki nav vienojušies par citu kārtību attiecībā uz konkrēto atsavināšanu.

15.6. Šā Līguma 15.5. punkta izpratnē “vienota pakete” nozīmē visas attiecīgajam Dalībniekam piederošās Sabiedrības kapitāla daļas, kas tiek atsavinātas vienam ieguvējam viena ekonomiski vienota darījuma ietvaros.

15.7. Ja Dalībnieks iecer atsavināt tam piederošās kapitāla daļas citādi nekā pārdodot, šādai atsavināšanai nepieciešams iepriekšējs Dalībnieku sapulces vienbalsīgs lēmums.

15.8. Jebkurā gadījumā, kapitāla daļas nav pieļaujams atsavināt tādai personai, kuras līdzdalība Sabiedrībā var radīt būtisku interešu konfliktu, normatīvo aktu pārkāpuma risku, nesaderību ar Sabiedrības darbības mērķiem vai publiskās intereses apdraudējumu.

15.9. Dalībnieku sapulce, lemjot par šāda darījuma pieļaujamību, izvērtē paredzētā ieguvēja atbilstību, darījuma ietekmi uz Sabiedrības pārvaldību, kontroli, finanšu stabilitāti, darbības nepārtrauktību, Esošā dalībnieka kā mazākuma dalībnieka tiesību un leģitīmo interešu aizsardzību, kā arī publisko interesi.
15.9.1. Izvērtējot paredzētā kapitāla daļu ieguvēja atbilstību, Dalībnieku sapulce prioritāri ņem vērā reputācijas riska analīzi. Dalībnieki vienojas, ka konstatēts būtisks reputācijas risks ir tiešs pierādījums personas nespējai rīkoties kā “krietnam un rūpīgam saimniekam”, kas ir pietiekams pamats atteikumam dot piekrišanu daļu atsavināšanai.
15.10. Jebkura kapitāla daļu atsavināšana citādi nekā pārdodot, kas veikta bez šajā Līgumā paredzētās piekrišanas, uzskatāma par būtisku šā Līguma pārkāpumu.
15.11. Ja Dalībnieks iecer pārdot tam piederošās kapitāla daļas, otram Dalībniekam ir pirmpirkuma tiesības iegādāties visu pārdodamo kapitāla daļu paketi par to pašu cenu un ar tiem pašiem noteikumiem, kādi piedāvāti trešajai personai, ciktāl piemērojamie normatīvie akti neparedz citādi. Pirmpirkuma tiesības īstenojamas normatīvajos aktos noteiktajā kārtībā un termiņos.

15.12. Dalībnieks, kurš iecer pārdot kapitāla daļas, pirms darījuma noslēgšanas rakstveidā paziņo otram Dalībniekam visus būtiskos plānotā darījuma noteikumus, tostarp pircēja identitāti, cenu, samaksas kārtību, darījuma struktūru, paredzēto norēķinu termiņu un citus nosacījumus, kuri var ietekmēt pirmpirkuma tiesību izmantošanu.

15.13. Ja kapitāla daļas atsavina Esošais dalībnieks, tas nodrošina, ka pirms atsavināšanas ir pieņemti visi tam saistošajos ārējos un iekšējos normatīvajos aktos paredzētie lēmumi un procedūras.

15.14. Jebkura atkāpe no šīs nodaļas noteikumiem bez šajā Līgumā skaidri paredzētas piekrišanas vai procedūras ievērošanas uzskatāma par būtisku šā Līguma pārkāpumu.

15.15. Dalībnieks, kurš pārkāpj šajā nodaļā noteikto kapitāla daļu atsavināšanas kārtību, atlīdzina Sabiedrībai un otram Dalībniekam visus zaudējumus, kas radušies šāda pārkāpuma rezultātā.

15.16. Šajā nodaļā noteikto tiesību aizsardzības līdzekļu izmantošana neierobežo otra Dalībnieka tiesības izmantot citus normatīvajos aktos vai šajā Līgumā paredzētos tiesību aizsardzības līdzekļus.

16. Atpakaļpirkuma tiesības
16.1. Trīs gadu laikā no Noslēguma datuma Esošajam dalībniekam ir tiesības atpirkt Jaunā dalībnieka kapitāla daļas gadījumā, ja:

16.1.1. 2 (divās) pēc kārtas notikušās dalībnieku sapulcēs netiek pieņemts vienbalsīgs lēmums par kādu no jautājumiem, kuru izlemšanai saskaņā ar šo Līgumu, Sabiedrības statūtiem vai piemērojamajiem normatīvajiem aktiem ir nepieciešams vienbalsīgs Dalībnieku lēmums;
16.1.2. Jaunais dalībnieks pārkāpj saistības attiecībā uz pakalpojumu nepārtrauktības nodrošināšanu;

16.1.3. Jaunais dalībnieks nav veicis Līguma 8.6. punktā paredzēto proporcionālo ieguldījumu un pārkāpumu nav novērsis tam rakstveidā noteiktā termiņā.
16.2. Atpakaļpirkuma vērtība tiek noteikta dienā, kad Esošais dalībnieks izmanto atpakaļpirkuma tiesības, nosūtot Jaunajam dalībniekam rakstveida paziņojumu par kapitāla daļu atpirkšanu, un tiek aprēķināta pēc šādas formulas:

AV = I – N, kur:

AV – atpakaļpirkuma vērtība;
I – Jaunā dalībnieka ieguldījuma vērtība par Jaunajām kapitāla daļām un kapitāla daļām, kuras iegūtas turpmākas Sabiedrības pamatkapitāla palielināšanas rezultātā saskaņā ar Līguma 8.6. punktu;
N – uz atpakaļpirkuma tiesību izmantošanas dienu uzkrātais nolietojums un amortizācija, kas attiecināma uz aktīviem, kas finansēti no Jaunā dalībnieka ieguldījuma.

16.3. Ja kapitāla daļu tirgus vērtība atpakaļpirkuma tiesības izlietošanas dienā pārsniedz kapitāla daļu iegādes vērtību, Esošais dalībnieks papildus maksā Jaunajam dalībniekam kompensāciju 50% (piecdesmit procenti) apmērā no starpības starp kapitāla daļu tirgus vērtību un kapitāla daļu iegādes vērtību. Kapitāla daļu tirgus vērtību nosaka pušu kopīgi izraudzīts neatkarīgs vērtētājs.

16.4. Esošais dalībnieks ir tiesīgs izlietot šajā nodaļā paredzēto atpakaļpirkuma tiesību trīs gadu periodā no Noslēguma datuma nosūtot Jaunajam dalībniekam rakstveida paziņojumu par atpakaļpirkuma tiesības izlietošanu; ar šāda paziņojuma saņemšanas dienu Jaunajam dalībniekam rodas pienākums pārdot, bet Esošajam dalībniekam - pienākums pirkt attiecīgās kapitāla daļas par šajā Līgumā noteikto cenu.
17. Domstarpības

17.1. Ja Dalībnieki nespēj pieņemt lēmumu par jebkuru jautājumu, kas izskatāms Sabiedrības dalībnieku sapulcē, šajā Līgumā, Sabiedrības statūtos vai piemērojamajos normatīvajos aktos noteiktajā kārtībā un termiņā 2 (divās) pēc kārtas pienācīgi sasauktās dalībnieku sapulcēs, un šāda lēmuma nepieņemšanas iemesls ir Dalībnieku atšķirīgs viedoklis, šāds gadījums uzskatāms par domstarpību gadījumu (Domstarpību gadījums).

17.2.  20 (divdesmit) darba dienu laikā no Domstarpību gadījuma iestāšanās dienas jebkurš Dalībnieks ir tiesīgs rakstveidā paziņot otram Dalībniekam par Domstarpību gadījumu, nosūtot domstarpību paziņojumu, un pieprasīt, lai otrs Dalībnieks vai tā pienācīgi pilnvaroti pārstāvji piedalās Dalībnieku domstarpību risināšanas sanāksmē.

17.3. Šā Līguma 17.2. punktā minētā domstarpību risināšanas sanāksme notiek ne vēlāk kā 14 (četrpadsmit) darba dienu laikā no domstarpību paziņojuma saņemšanas dienas. Dalībnieki šādā sanāksmē labā ticībā cenšas panākt risinājumu.

17.4. Ja Domstarpību gadījums netiek atrisināts 7 (septiņu) darba dienu laikā pēc 17.3. punktā minētās sanāksmes dienas, jebkurš Dalībnieks, kurš vēlas izšķirt domstarpības, ir tiesīgs 20 (divdesmit) darba dienu laikā pēc minētā 7 (septiņu) darba dienu termiņa beigām nosūtīt otram Dalībniekam neatceļamu rakstveida piedāvājumu iegādāties visas otram Dalībniekam piederošās Sabiedrības kapitāla daļas par piedāvājumā norādīto cenu un uz tajā norādītajiem noteikumiem.

17.5. Šā Līguma 17.4. punktā minētajam piedāvājumam:

17.5.1. jābūt noformētam rakstveidā;

17.5.2. tajā jānorāda cena par visām kapitāla daļām un cena par vienu kapitāla daļu;

17.5.3. tajā jānorāda samaksas termiņš un norēķinu kārtība;

17.5.4. tas ir neatceļams no tā nosūtīšanas brīža.

17.6.  20 (divdesmit) darba dienu laikā no 17.4. punktā minētā piedāvājuma saņemšanas dienas otrs Dalībnieks rakstveidā sniedz vienu no šādām atbildēm:

17.6.1. pieņem piedāvājumu un pārdod visas sev piederošās kapitāla daļas par piedāvājumā norādīto cenu un uz tajā noteiktajiem noteikumiem, vai

17.6.2. izsaka pretpiedāvājumu un iegādājas no piedāvājuma izteicēja visas tam piederošās kapitāla daļas par cenu, kas ir par 5% augstāka nekā sākotnējā piedāvājumā norādītā cena, uz pārējiem piedāvājumā noteiktajiem noteikumiem.

17.7. Ja saskaņā ar 17.6.2. punktu tiek izteikts pretpiedāvājums, otram Dalībniekam 20 (divdesmit) darba dienu laikā no pretpiedāvājuma saņemšanas dienas ir tiesības:

17.7.1. pieņemt pretpiedāvājumu un pārdot savas kapitāla daļas, vai

17.7.2. izteikt nākamo pretpiedāvājumu, iegādājoties otra Dalībnieka kapitāla daļas par cenu, kas ir par 5% augstāka nekā iepriekšējā piedāvājumā norādītā cena.

Šāda pretpiedāvājumu apmaiņa turpinās līdz brīdim, kad viens no Dalībniekiem pieņem pēdējo piedāvājumu.

17.8. Pēdējais pieņemtais piedāvājums vai pretpiedāvājums uzskatāms par galīgo piedāvājumu. No brīža, kad otrs Dalībnieks to pieņēmis, vai no brīža, kad beidzies termiņš atbildes sniegšanai bez pretpiedāvājuma izteikšanas, uzskatāms, ka starp Dalībniekiem ir noslēgts kapitāla daļu pirkuma līgums atbilstoši attiecīgā galīgā piedāvājuma noteikumiem.

17.9. Ja Dalībnieks, kuram adresēts piedāvājums, neiesniedz atbildi šajā nodaļā noteiktajā termiņā, uzskatāms, ka tas nav izmantojis tiesības izteikt pretpiedāvājumu, un šādā gadījumā piedāvājuma izteicējs iegādājas, bet otrs Dalībnieks pārdod visas tam piederošās kapitāla daļas par piedāvājumā norādīto cenu un uz tajā noteiktajiem noteikumiem.

17.10. Atsevišķs kapitāla daļu pirkuma līgums nav nepieciešams, ja vien tas nav vajadzīgs normatīvo aktu prasību, reģistrācijas, finansējuma nosacījumu vai trešo personu pieprasītu formalitāšu dēļ. Šajā gadījumā galīgais piedāvājums un tā pieņemšana ir pietiekams pamats kapitāla daļu atsavināšanas darījuma izpildei.

17.11. Īpašumtiesības uz kapitāla daļām pāriet pircējam ar pilnas pirkuma cenas samaksas brīdi un visu normatīvajos aktos vai kompetento institūciju prasībās paredzēto piekrišanu vai apstiprinājumu saņemšanu, ciktāl tādi ir nepieciešami.
17.12. Dalībnieks, kas pārdod savas kapitāla daļas saskaņā ar šo nodaļu, nesniedz apliecinājumus vai garantijas par Sabiedrības komercdarbības stāvokli, finanšu rādītājiem vai uzņēmuma nākotnes rezultātiem, izņemot apliecinājumu, ka tam pieder pārdodamās kapitāla daļas un ka trešajām personām uz tām nav tiesību, izņemot Līgumā vai normatīvajos aktos skaidri norādītos apgrūtinājumus vai ierobežojumus.

17.13. Ja iestājas kritiskā situācija, Esošajam dalībniekam (pašvaldībai) ir tiesības bez Dalībnieku sapulces kvoruma vai Valdes vienbalsības pieņemt pagaidu lēmumus, kas nepieciešami pakalpojumu tūlītējai atjaunošanai (piemēram, par avārijas darbu apmaksu vai pagaidu vadītāja iecelšanu). Par kritisku situāciju tiek uzskatīts stāvoklis, kad Sabiedrības finanšu vai tehnisko problēmu, vai Dalībnieku domstarpību dēļ rodas tūlītēji draudi siltumapgādes pakalpojumu sniegšanai.

18. Konfidencialitāte
18.1. Dalībnieki vienojas, ka šā Līguma darbības laikā un 3 (trīs) gadus pēc tā izbeigšanās visa informācija, ko viens Dalībnieks saņēmis no otra Dalībnieka vai no Sabiedrības saistībā ar šā Līguma noslēgšanu, izpildi vai izbeigšanu, tostarp šā Līguma noteikumi, darījuma ekonomiskie nosacījumi, komercinformācija, finanšu informācija, tehniskā informācija, biznesa plāni un nepubliskota informācija par Sabiedrības darbību, ir uzskatāma par konfidenciālu un nav izpaužama trešajām personām, izņemot gadījumus, kad:

18.1.1. šādas informācijas izpaušanu tieši paredz normatīvie akti;

18.1.2. informācija jāizpauž kompetentai valsts vai pašvaldības institūcijai, tiesai, revidentam, finansētājam, profesionālajam konsultantam vai citai personai, kurai pamatoti nepieciešams ar to iepazīties, ar nosacījumu, ka attiecīgajai personai ir pienākums ievērot konfidencialitāti;

18.1.3. otrs Dalībnieks iepriekš rakstveidā piekritis informācijas izpaušanai.
19. Nobeiguma noteikumi
19.1. Šis Līgums ir noslēgts ar tā abpusējas parakstīšanas brīdi un stājas spēkā šā Līguma 3.3. punktā noteiktajā kārtībā.
19.2. Līgums ir spēkā no tā spēkā stāšanās dienas līdz brīdim, kad:
19.2.1. abi Dalībnieki rakstveidā vienojas par Līguma izbeigšanu;
19.2.2. Sabiedrībā paliek viens Dalībnieks;
19.2.3. Sabiedrība tiek likvidēta, reorganizēta vai citādi beidz pastāvēt kā tiesību subjekts, ciktāl no normatīvajiem aktiem vai konkrētā darījuma būtības neizriet citādi;
19.2.4.  iestājas cits šajā Līgumā vai piemērojamajos normatīvajos aktos paredzēts Līguma izbeigšanas pamats.
19.3. Līguma izbeigšana neatbrīvo Dalībniekus no saistībām, kas pēc savas būtības ir piemērojamas arī pēc Līguma izbeigšanās, tostarp no atbildības par Līguma pārkāpumiem, pienākuma atlīdzināt zaudējumus un konfidencialitātes pienākuma.
19.4. Ja šā Līguma izpildes laikā iestājas nepārvaramas varas apstākļi, kas attiecīgajam Dalībniekam nav bijuši paredzami, nav novēršami un nav pārvarami un kas tieši kavē šā Līguma izpildi, attiecīgais Dalībnieks bez nepamatotas kavēšanās rakstveidā informē otru Dalībnieku par šādu apstākļu iestāšanos, to iespējamo ietekmi uz Līguma izpildi un paredzamo ilgumu. Dalībnieki sadarbojas, lai vienotos par turpmāko rīcību un iespējami mazinātu nepārvaramas varas seku ietekmi.
19.5.  Neviens Dalībnieks nav tiesīgs nodot trešajai personai no šā Līguma izrietošās tiesības vai pienākumus bez otra Dalībnieka iepriekšējas rakstveida piekrišanas.
19.6. Jebkuri grozījumi vai papildinājumi šajā Līgumā ir spēkā tikai tad, ja tie noformēti rakstveidā un tos parakstījuši abi Dalībnieki.
19.7. Ja kāds no šā Līguma noteikumiem kļūst vai tiek atzīts par spēkā neesošu, nelikumīgu vai neizpildāmu, tas neietekmē pārējo Līguma noteikumu spēkā esamību. Šādā gadījumā Dalībnieki bez nepamatotas kavēšanās aizstāj attiecīgo noteikumu ar spēkā esošu un izpildāmu noteikumu, kas pēc iespējas atbilst sākotnējā noteikuma tiesiskajam un ekonomiskajam mērķim.
19.8. Visi paziņojumi, pieprasījumi, saskaņojumi un cita saziņa saistībā ar šo Līgumu noformējami rakstveidā un nosūtāmi uz Dalībnieku šajā Līgumā norādītajām adresēm vai elektroniskā pasta adresēm. Paziņojums uzskatāms par saņemtu:
19.8.1. ja tas nosūtīts pa pastu ierakstītā sūtījumā – septītajā dienā pēc nodošanas pastā;
19.8.2. ja tas nosūtīts ar drošu elektronisko parakstu parakstīta elektroniska dokumenta veidā uz Līgumā norādīto elektroniskā pasta adresi – nākamajā darbdienā pēc nosūtīšanas;
19.8.3. ja tas nodots personīgi pret parakstu – nodošanas dienā.
19.9. Katram Dalībniekam ir pienākums bez nepamatotas kavēšanās rakstveidā informēt otru Dalībnieku par savu rekvizītu, kontaktpersonu vai saziņas adreses maiņu. Kamēr šāds paziņojums nav saņemts, iepriekš norādītie rekvizīti uzskatāmi par spēkā esošiem.
19.10. Jebkuras domstarpības vai strīdi, kas izriet no šā Līguma vai ir saistīti ar to, vispirms risināmi savstarpēju pārrunu ceļā. Ja Dalībnieki saprātīgā termiņā nespēj panākt vienošanos, strīds izskatāms Latvijas Republikas tiesā pēc piekritības saskaņā ar Latvijas Republikas normatīvajiem aktiem.
19.11. Šim Līgumam piemērojami un tas interpretējams saskaņā ar Latvijas Republikas normatīvajiem aktiem.
19.12. Gadījumā, ja rodas pretrunas vai neskaidrības starp šā Līguma noteikumiem un Noteikumiem (kā tie definēti Līguma 1.1.2. punktā), prioritāte ir dodama Noteikumu noteikumiem. Līguma noteikumi šādā gadījumā ir interpretējami un piemērojami tiktāl, ciktāl tie nav pretrunā ar Noteikumiem.

19.13. Līguma neatņemamas sastāvdaļas ir visi tā pielikumi, tostarp:
19.13.1.  Pamatkapitāla palielināšanas noteikumu projekts;
19.13.2. Sabiedrības statūtu grozījumu projekts; 
19.13.3. Sabiedrības statūtu jaunās redakcijas projekts.
19.14. Līgums noformēts un parakstīts elektroniskā dokumenta veidā. Katrs līdzejs glabā vienu Līguma eksemplāru elektroniskā dokumenta formā.

